轎中看山
作者：楊萬里
朝代：宋

paragraphs: 買山安得錢，有錢價不賤。
住山如冠玉，人見我不見。
世言游山好，一峰足雙繭。
峰外復有峰，歷盡獨能徧。
不如近看山，近看不如遠。
請山略退步，容我與對面。
我行山欣隨，我住山樂伴。
有酒喚山飲，有蔌分山饌。
隔水絕高寒，縈雲偏蒨絢。
雨滋青彌深，日炫紫還淺。
端居忽飛動，遐逝即回轉。
孤秀呈復逃，層尖隠還顯。
掇入轎中來，置在几上玩。
劣行三兩驛，已閲百千變。
非我去旁搜，皆渠來自獻。
寄言有山人，勿賣亦勿典。
金多汝安用，價重山亦怨。
估若爲我低，傷廉又非願。
山已在胸中，豈復有餘羨。
羨心固無餘，更借山一看。